สมเด็จพระเจ้าอยู่หัวทรงพระกรุณาโปรดเกล้าฯ ให้ ราชเลขานุการในพระองค์ เป็นประธานในพิธีมอบเสื้อจักรยานพระราชทาน และน้ำดื่มพระราชทาน แก่ผู้บัญชาการทหารสูงสุด และผู้ว่าราชการจังหวัด 76 จังหวัด เพื่อเชิญไปมอบให้แก่ผู้เข้าร่วมกิจกรรมปั่นจักรยาน “ไบค์ อุ่นไอรัก” ทั้งในกรุงเทพมหานคร และจังหวัดต่างๆ
สมเด็จพระเจ้าอยู่หัวทรงพระกรุณาโปรดเกล้าฯ ให้ ราชเลขานุการในพระองค์ เป็นประธานในพิธีมอบเสื้อจักรยานพระราชทาน และน้ำดื่มพระราชทาน แก่ผู้บัญชาการทหารสูงสุด และผู้ว่าราชการจังหวัด 76 จังหวัด เพื่อเชิญไปมอบให้แก่ผู้เข้าร่วมกิจกรรมปั่นจักรยาน “ไบค์ อุ่นไอรัก” ทั้งในกรุงเทพมหานคร และจังหวัดต่างๆ
 
ตามที่ สมเด็จพระเจ้าอยู่หัว พระราชทานพระราชานุญาตให้หน่วยงานในพระองค์ฯ จัดงาน “อุ่นไอรัก คลายความหนาว สายน้ำแห่งรัตนโกสินทร์” ระหว่างวันที่ 9 ธันวาคม 2561 – 19 มกราคม 2562 ณ พระลานพระราชวังดุสิตและสนามเสือป่า อีกทั้งได้พระราชทานพระราชานุญาตให้จัดกิจกรรมปั่นจักรยาน “Bike อุ่นไอรัก” ในวันที่ 9 ธันวาคม เพื่อส่งเสริมให้ประชาชนเห็นความสำคัญ ในการรักษาสุขภาพด้วยการออกกำลังกาย และเสริมสร้างความรักความสามัคคีในครอบครัวและสังคมนั้น

ในวันนี้ ( 28 พฤศจิกายน ) สมเด็จพระเจ้าอยู่หัว ทรงพระกรุณาโปรดเกล้าฯ ให้ พลอากาศเอก สถิตย์พงษ์ สุขวิมล ราชเลขานุการในพระองค์สมเด็จพระเจ้าอยู่หัว เป็นประธานในพิธีมอบเสื้อจักรยานพระราชทาน และน้ำดื่มพระราชทาน แก่ผู้บัญชาการทหารสูงสุด และผู้ว่าราชการจังหวัด 76 จังหวัด เพื่อเชิญไปมอบให้แก่ผู้เข้าร่วมกิจกรรมปั่นจักรยาน “ไบค์ อุ่นไอรัก” ทั้งในกรุงเทพมหานคร และจังหวัดต่างๆ ณ อาคาร 606 สำนักพระราชวัง สนามเสือป่า
    
โอกาสนี้ พลอากาศเอก สถิตย์พงษ์ ขึ้นบนเวทีเปิดกรวยกระทงดอกไม้ธูปเทียนแพ จากนั้นถวายความเคารพพระฉายาลักษณ์สมเด็จพระเจ้าอยู่หัว ยืน ณ ที่จัดไว้ ต่อมาพลอากาศโท ภักดี แสงชูโต ผู้ช่วยราชเลขานุการในพระองค์ฯ กล่าวเบิก พลเอก พรพิพัฒน์ เบญญศรี ผู้บัญชาการทหารสูงสุด และผู้ว่าราชการจังหวัด 76 จังหวัด เข้ารับเสื้อจักรยานและน้ำดื่มพระราชทาน ที่หน้าพระฉายาลักษณ์สมเด็จพระเจ้าอยู่หัวตามลำดับ เสร็จพิธี พลอากาศเอก สถิตย์พงษ์ ถวายความเคารพพระฉายาลักษณ์สมเด็จพระเจ้าอยู่หัว ลงเวที และเดินทางกลับ ทั้งนี้ ผู้เข้าร่วมกิจกรรมปั่นจักรยาน “ไบค์ อุ่นไอรัก” สามารถเข้ารับเสื้อพระราชทานได้ ระหว่างวันที่ 1-2 ธันวาคม เวลา 08.00 – 16.00 น. ในส่วนผู้ร่วมกิจกรรมในกรุงเทพมหานครรับได้ที่สนามศุภชลาศัย ส่วนต่างจังหวัดรับที่ศาลากลางจังหวัดทุกจังหวัดทั่วประเทศ ส่วนผู้ไม่สะดวกไปรับเสื้อพระราชทานในวันดังกล่าว สามารถลงนามในเอกสารมอบอำนาจให้ผู้อื่นไปรับแทนได้

ขณะที่ กระทรวงมหาดไทยได้สรุปยอดผู้ลงทะเบียนกิจกรรมปั่นจักรยาน "ไบค์ อุ่นไอรัก" ณ วันที่ 27 พฤศจิกายน เวลา 16.30 น. มีจำนวนทั้งสิ้น 638,601 คน แบ่งเป็นกรุงเทพมหานคร จำนวน 87,493 คน และภูมิภาค จำนวน 551,108 คน โดยในส่วนจังหวัดที่มีผู้มาลงทะเบียนร่วมกิจกรรมมากที่สุด ได้แก่ จังหวัดนครราชสีมา จำนวน 25,517 คน ขณะที่ 3 จังหวัดชายแดนภายใต้ ถือว่ามีผู้มาลงทะเบียนสมัครเกินเป้าหมาย ได้แก่ จังหวัดนราธิวาส จำนวน 7,306 คน ยะลา จำนวน 9,946 คน และปัตตานี จำนวน 6,180 คน อย่างไรก็ตาม เนื่องจากยังมีผู้สมัครร่วมกิจกรรมฯอย่างต่อเนื่องจึงเปิดรับสมัครผู้ร่วมกิจกรรมใน 3 เขต ดังต่อไปนี้ ลานกิจกรรมพนะปนะแดงอาเขต มหาวิทยาลัยราชภัฏบ้านสมเด็จเจ้าพระยา บ.ศุภนาวากรุ๊ป โดยสามารถได้ทาง www.bikeunairak2018.com